Document ID: 31985L0647

Komisjoni direktiiv,
23. detsember 1985,
millega kohandatakse tehnika arenguga nõukogu direktiivi 71/320/EMÜ teatavate kategooriate mootorsõidukite ja nende haagiste piduriseadmeid käsitlevate liikmesriikide õigusaktide ühtlustamise kohta
(85/647/EMÜ)
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 6. veebruari 1970. aasta direktiivi 70/156/EMÜ mootorsõidukite ja nende haagiste tüübikinnitust käsitlevate liikmesriikide õigusaktide ühtlustamise kohta, [1] viimati muudetud direktiiviga 78/547/EMÜ, [2] eriti selle artikleid 11, 12 ja 13,
võttes arvesse nõukogu 26. juuli 1971. aasta direktiivi 71/320/EMÜ teatavate kategooriate mootorsõidukite ja nende haagiste piduriseadmeid käsitlevate liikmesriikide õigusaktide ühtlustamise kohta, [3] viimati muudetud komisjoni direktiiviga 79/489/EMÜ [4]
ning arvestades, et:
kogemusi ja tehnika taset silmas pidades on nüüd võimalik nõudeid karmistada ning muuta need tegelikele katsetingimustele paremini vastavateks;
nüüd on võimalik vastu võtta ka sätted mitteblokeeruvate piduriseadmetega varustatud pidurisüsteemide kohta; kui nimetatud seadmed paigaldatakse, tuleb seda teha kooskõlas käesoleva direktiivi sätetega;
käesoleva direktiivi sätted on kooskõlas mootorsõidukikaubanduselt tehniliste tõkete kõrvaldamist käsitlevate direktiivide tehnika arenguga kohandamise komitee seisukohaga;
oma kahes teatises liiklusohutuse aasta 1986 [5] nõukogule on komisjon esitanud seadusandlike meetmete kava "Olemasoleva piduridirektiivi edasiarendamine" ning käesoleva direktiivi sätted aitavad parandada liiklusohutust,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 71/320/EMÜ muudetakse järgmiselt:
1. Artikkel 2 asendatakse järgmisega:
"Artikkel 2
Ükski liikmesriik ei tohi keelduda sõidukile EMÜ või siseriikliku tüübikinnituse andmisest piduriseadmetega seotud põhjustel, kui sõiduk on varustatud I-VIII ja X-XII lisas nimetatud seadmetega, mis vastavad kõnealustes lisades ettenähtud nõuetele."
2. Direktiivi 71/320/EMÜ I, II, III, IV, V, VII, VIII ja IX lisa muudetakse ning lisatakse X, XI ja XII lisa vastavalt käesoleva direktiivi lisale.
Artikkel 2
1. Alates 1. jaanuarist 1986 ei tohi liikmesriigid piduriseadmetega seotud põhjustel:
- keelduda mootorsõiduki tüübile EMÜ tüübikinnituse andmisest või direktiivi 70/156/EMÜ artikli 10 lõike 1 viimases taandes ettenähtud tüübikinnitustunnistuse koopia väljastamisest ega siseriikliku tüübikinnituse andmisest ega
- keelata sõidukite kasutuselevõtmist,
kui kõnealuse sõidukitüübi piduriseadmed vastavad viimati käesoleva direktiiviga muudetud direktiivi 71/320/EMÜ sätetele.
2. Alates 1. aprillist 1987 liikmesriigid:
- ei väljasta enam sõidukitüübile direktiivi 70/156/EMÜ artikli 10 lõike 1 viimases taandes nimetatud tüübikinnitustunnistuse koopiat, kui sõidukitüübi piduriseadmed ei vasta viimati käesoleva direktiiviga muudetud direktiivi 71/320/EMÜ sätetele,
- võivad keelduda siseriikliku tüübikinnituse andmisest sõidukitüübile, mille piduriseadmed ei vasta viimati käesoleva direktiiviga muudetud direktiivi 71/320/EMÜ sätetele.
3. Alates 1. oktoobrist 1988 võivad liikmesriigid keelata mis tahes sõidukite kasutuselevõtmise, kui nende piduriseadmed ei vasta viimati käesoleva direktiiviga muudetud direktiivi 71/320/EMÜ sätetele.
Artikkel 3
1. Liikmesriigid jõustavad käesoleva direktiivi täitmiseks vajalikud õigusnormid enne 1. oktoobrit 1986 ning teatavad sellest viivitamata komisjonile.
Artikkel 4
Käesolev direktiiv on adresseeritud liikmesriikidele.
Brüssel, 23. detsember 1985

Labels: 7
8
15